NARIADENIE KOMISIE (EHS) č. 2041/83
z 22. júla 1983,
ktorým sa po šiestykrát mení a dopĺňa nariadenie (EHS) č. 2960/77 o podrobných pravidlách predaja olivového oleja v držbe intervenčných agentúr
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady č. 136/66/EHS z 22. septembra 1966 o zavedení spoločnej organizácie trhu s olejmi a tukmi1, naposledy zmenené a doplnené nariadením (EHS) č. 1413/822, najmä na jeho článok 12 ods. 4,
keďže článok 13 ods. 1 nariadenia Komisie (EHS) č. 2960/773, naposledy zmeneného a doplneného nariadením (EHS) č. 1852/824, ustanovuje, že pri predaji olivového oleja v držbe intervenčných agentúr sa má tento olej v závislosti od prideleného množstva odoberať do 40 alebo 60 dní od oznámenia výsledku verejnej súťaže;
keďže skúsenosti ukazujú, že pri množstve nad 3 000 ton sa hospodárske subjekty stretávajú so skutočnými ťažkosťami s dodržiavaním týchto lehôt, najmä ak sa olej distribuuje medzi rôznymi intervenčnými centrami; keďže lehota na odber oleja by sa v takýchto prípadoch mala za určitých podmienok predĺžiť s cieľom umožňovať riadne vykonávanie intervenčného predaja;
keďže opatrenia stanovené v tomto nariadení sú v súlade so stanoviskom Riadiaceho výboru pre oleje a tuky,
PRIJALA TOTO NARIADENIE:
Článok 1
Článok 13 ods. 1 nariadenia (EHS) č. 2960/77 sa týmto nahrádza takto:
"1. Nákupca odoberá celú pridelenú šaržu. Odber sa môže začať ihneď po uhradení predbežnej čiastky uvedenej v článku 12 ods. 1 a v prípade predaja na vývoz po zložení zábezpeky uvedenej v článku 12 ods. 3
Odber sa ukončí najneskôr v 40. deň po obdržaní informácie uvedenej v článku 10.
Keď však príslušnej strane bolo pridelené množstvo:
- presahujúce 1 000 ton, ale nepresahujúce 3 000 ton, odber sa ukončí najneskôr v 60. deň po obdržaní informácie,
- presahujúce 3 000 ton, odber sa ukončí najneskôr v 90. deň po obdržaní informácie, pokiaľ sa najneskôr 60 dní po obdržaní informácie odoberie množstvo aspoň 3 000 ton."
Článok 2
Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 22. júla 1983